Vroeg in die agtiende eeu rapporteer 'n jong vrou aan die landdros van Drakenstein dat haar man verdwyn het. In die ondersoek wat hierop volg, word veel meer as moord oopgevlek. Die skommelende wa wat die verdagtes Kasteel toe dra vir ondervraging laat 'n bloedspoor wat op die Buitengereg eindig - waar liggame deur die voëls van die hemel verteer word. En oor alles hang dié vraag: Waar eindig geregtigheid en waar begin daardie donker labirint van wreedaardigheid waartoe net die mens in staat is?